Soektog na sussies eindig tragiesKamogelo en Tshegofatso Raphasha word sedert Maandag vermis. (Foto: Verskaf) Die soektog na twee minderjarige sussies het Dinsdag hartseer geëindig toe hul liggame in ŉ veld digby die Ga-Mashalane-nedersetting buite Polokwane in Limpopo gevind is. Volgens brig. Motlafela Mojapelo, woordvoerder van die polisie, het ŉ verbyganger omstreeks 18:00 op die liggame van klein Tshegofatso Raphasha (5) en Kamogelo Raphasha (7) afgekom. Hul liggame is langs mekaar gevind en was reeds in ŉ gevorderde stadium van ontbinding. Tshegofatso en Kamogelo is op 23 Augustus as vermis aangemeld nadat hulle die vorige dag vir die laaste keer in die Marobjane-nedersetting in die Senwabarwana-polisiëringsgebied gesien is. Die sussies is in die geselskap van ŉ familielid – ŉ 26-jarige vrou wat glo verstandelik gestremd is – by die huis weg. Plaaslike polisie en gemeenskapslede het sedertdien onverpoos na die sussies gesoek. Die polisie het ŉ geregtelike doodsondersoek geopen om die omstandighede rakende die voorval te ondersoek. ŉ Nadoodse ondersoek sal ook gedoen word om die oorsaak van die sussies se dood te bepaal. “Die polisie moet nou ondersoek instel om te bepaal of iemand verantwoordelik gehou kan word vir die dood van hierdie sussies,” het lt.genl. Thembi Hadebe, die provinsiale polisiekommissaris in Limpopo, gesê.